પ્રેમરસ પા ને તું મોરના પિચ્છધર, તત્ત્વનાં ટૂંપણાં તુચ્છ લાગે. કૃષ્ણ શાશ્વત પ્રેમી છે, પ્રેમરૂપ છે. નિર્બંધ પ્રેમ કર્યો છે કૃષ્ણે. કૃષ્ણ વ્યક્તિત્વ જ એવું છે કે એના પ્રત્યે પ્રેમ ઉપજે. કૃષ્ણ વહાલા લાગે એવા ઈશ્વર છે. મીઠડા, મોહક, માદક. વ્રજની સ્ત્રીઓ કૃષ્ણની પાછળ ઘેલી ઘેલી થઈ જતી. કેવું અદ્્ભુત રૂપ હશે એનું? ભાગવત પુરાણમાં વ્રજનારીઓએ મદનમોહન કનૈયાનું વારંવાર વર્ણન કર્યું છે. મોરપિચ્છના મુગટથી શોભતા વાંકડિયા ઝુલ્ફાં, તેજસ્વી શ્યામ ચહેરા પર વિલસતું રહેતું મસ્ત મધુર સ્મિત, મદમત્ત ગજરાજ જેવી ચાલ, વિલાસભરી નજર, અમૃત પણ તુચ્છ લાગે તેવી સુધાથી ભરેલા હોઠ, લક્ષ્મીજીની ક્રીડાસ્થળી એવી વિશાળ છાતી. આવો પૂર્ણપુરુષ કઈ સ્ત્રીને ન આકર્ષે? ગોપીઓ, વિશેષપણે રાધા-કૃષ્ણનો પ્રેમ કવિઓએ ખૂબ ગાયો છે. રાધાનું નામ ભાગવતપુરાણમાં નથી, હરિવંશમાં નથી, મહાભારતમાં નથી એના ખુલાસાઓ પણ પછીથી ખૂબ આપવામાં આવ્યા છે. બ્રહ્મવૈવર્તપુરાણ સુધી રાધાનું નામ ક્યારેય લેવાયું નહોતું. પદ્મપુરાણે રાધાને સર્વોચ્ચ કૃષ્ણપ્રિયા તરીકે, તેમની પરાશક્તિના મૂર્તરૂપ તરીકે સ્થાપિત કરવામાં મોટો ફાળો આપ્યો છે. પુરાણોમાં જે લખ્યું હોય તે, રાધા કૃષ્ણનું અભિન્ન અંગ બની રહી છે. રામનું નામ પત્ની સીતાની સાથે લેવાય છે, કૃષ્ણનું નામ પ્રેમિકા રાધાની સાથે લેવાય છે. પ્રેમનું આનાથી મોટું સન્માન બીજું શું હોય? કૃષ્ણ કેવા પ્રેમી હતા? ગોપીઓએ કૃષ્ણને પોતાને જ પૂછ્યું હતું, ‘નાથ, ત્રણ પ્રકારના લોકો હોય છે.